SKRIFTLIG FORESPØRGSEL E-0030/01

af Cristiana Muscardini (UEN) til Kommissionen

(17. januar 2001)

Om: Bevarelse og ombygning af historiske ejendomme

For nogle år siden forvaltede Kommissionens GD X hvert år et program til bevarelse af arkitektur- og kulturarven, der tilstræbte at redde en lang række historiske bygninger fra opgivelse og forfald. Programmet Kultur 2000 tjener tilsyneladende ikke samme formål. Findes der andre finansielle redskaber, programmer eller initiativer, der har til formål at redde og ombygge bevaringsværdige bygninger, der kan finde anvendelse i kunstuddannelserne?

Svar afgivet på Kommissionens vegne af Viviane Reding

(29. marts 2001)

Det program, som det ærede medlem henviser til, er Raphael-programmet, hvis målsætning var at støtte foranstaltninger, som fremmede bevarelse og redning af den europæiske kulturarv gennem europæisk samarbejde, at støtte erfaringsudveksling og udvikling af teknikker i forbindelse med bevarelse af kulturarven samt at forbedre offentlighedens adgang til, deltagelse i og bevidsthed om kulturarven.

Kultur 2000-programmet er baseret på erfaringerne fra de foregående programmer (Raphael, Kalejdoskop og Ariane), og er en rationalisering og styrkelse af Fællesskabets indsats på kulturområdet.

I forbindelse med kulturarven har Kultur 2000-programmet følgende målsætning: fremme af kendskabet i Fællesskabet til væsentlig europæisk kulturarv; formidling af knowhow og fremme af de bedste metoder for bevarelse og beskyttelse af denne kulturarv(1). Dette skal ske gennem støtte til samarbejdsprojekter, der har til formål på europæisk plan at bevare, skabe fællesskab om, fremhæve og beskytte den fælles kulturarv af europæisk betydning(2) (aktion 1), fremhævelse af kulturelle steder og mindesmærker i Fællesskabet med det formål at udbrede kendskabet til europæisk kultur(3) (aktion 2), støtte til projekter, som vedrører bevarelse og beskyttelse af kulturarv af fremtrædende betydning, idet de bidrager til udvikling og udbredelse af nyskabende koncepter, metoder og teknikker på europæisk plan og lever op til betegnelsen europæisk laboratorium for kulturarven(5) (aktion 3).

Kommissionen gør for øvrigt det ærede medlem opmærksom på, at der efter indkaldelsen af ansøgninger under Kultur 2000-programmet til projekter, som afvikles i 2001, forventes iværksat omkring 55 projekter (under programmets tre aktioner) til styrkelse af den fælles europæiske kulturarv i form af løsøre og fast ejendom, arkitektonisk og arkæologisk kulturarv(4).

Kultur 2000-programmet er et enestående program for kulturelt samarbejde, hvis formål (blandt andet) er at sikre den europæiske kulturarv.

Som det hedder i EF-traktatens artikel 151, stk. 4 (tidl. 128), Fællesskabet tager hensyn til de kulturelle aspekter i sin indsats i henhold til andre bestemmelser, og næsten overalt i Fællesskabets budget findes der derfor aktioner, som kan have eller har et kulturelt aspekt. For så vidt angår kulturarven mere specifikt, er det vigtigt at bemærke de foranstaltninger, der hører under regionalpolitikken og forskningspolitikken.

Vedrørende strukturfondene tages der i den nye forordning for disse fonde hensyn til den kulturelle dimension for at lette den kulturelle udvikling, og i den sammenhæng hedder det udtrykkeligt i den nye forordning for Den Europæiske Fond for Regionaludvikling (EFRU), at der er mulighed for at samfinansiere projekter af kulturelt tilsnit (kulturturisme og jobskabelse, investeringer, forvaltningssystemer og modernisering af de kulturelle tjenesteydelser samt valorisering af kulturarven). Som eksempel gør Kommissionen det ærede medlem opmærksom på, at der i de operationelle EFRU-planer for Grækenland og Portugal 2000-2006 er afsat hhv. 334 mio. EUR (heraf 250 mio. EUR fra EFRU) og 260 mio. EUR (heraf over 187 mio. EUR fra EFRU) til valorisering af den kulturelle og historiske arv.

En af prioriteterne under initiativet Leader+ (under Den Europæiske Udviklings- og Garantifond for Landbruget (EUGFL)) er valorisering af de naturlige og kulturelle ressourcer.

Endelig har Kommissionen i retningslinjerne for fællesskabsinitiativprogrammerne Interreg III og Urban II defineret følgende prioriteter: fremme af miljøet og sund forvaltning af kulturarven og sanering af forladte industriområder (), herunder bevarelse af den historiske og kulturelle arv.

På forskningsområdet indeholder det femte EF-rammeprogram for forskning og teknologisk udvikling under programmet Energi, miljø og bæredygtig udvikling en nøgleaktion med titlen Fremtidens by og kulturarven, som blandt andet omfatter beskyttelse, bevarelse og revitalisering af den fælles europæiske kulturarv.

(1) Europa-Parlamentets og Rådets afgørelse nr. 508/2000/EF af 14. februar 2000 EFT L 63 af 10.3.2000.

(2) Jf. ovenfor, side 5.

(3) Jf. ovenfor, side 6.

(4) EFT C 21 af 24.1.2001.

(5) Jf. ovenfor, side 6.